നീന്തല് പരിശീലകന്റെ ആഹ്ളാദപ്രകടനത്തില് ഞെട്ടിത്തരിച്ച് അടുത്തിരുന്നവര്, വോളന്റിയര്മാര് വരെ ഓടി രക്ഷപ്പെട്ടു ടോക്യോ: ഒട്ടും പ്രതീക്ഷിക്കാതെ ഒരു ഒളിമ്ബിക്സ് സ്വര്ണം കിട്ടിയാല് എങ്ങനെ പ്രതികരിക്കണമെന്ന് പലര്ക്കും നിശ്ചയമുണ്ടാവില്ല. അത് അമേരിക്കയുടെ കാത്തി ലെഡെക്കിയെ പോലൊരു താരത്തെ തോല്പിച്ചിട്ടു കൂടിയാണെങ്കില് പിന്നെ ഒന്നും പറയേണ്ട. വനിതകളുടെ 400 മീറ്റര് ഫ്രീസ്റ്റൈലില് ലെഡെക്കിയെ തോല്പിച്ച് സ്വര്ണം നേടിയ ഓസ്ട്രേലിയയുടെ അരിയാന്നെ ടിട്മസിന്റെ പരിശീലകന് ഡീന് ബൊക്സാലിന്റെ ആഹ്ളാദപ്രകടനം ട്വിറ്ററില് ട്രെന്ഡിംഗാണ്. അരിയാന്നെ ഒന്നാമതായി ഫിനിഷ് ചെയ്തപ്പോള് തന്നെ തന്റെ കസേരയില് നിന്ന് ചാടി എഴുന്നേറ്റ ബൊക്സാല് പിന്നെ അവിടെ കാണിച്ചുകൂട്ടിയതൊന്നും സങ്കല്പിക്കാന് പോലും സാധിക്കില്ല. അടുത്തിരുന്നവര് എല്ലാം ബെക്സാലിന്റെ പ്രകടനം കണ്ട് പേടിച്ച് മാറിയിരുന്നു. അടുത്ത് നിന്ന ഒരു വൊളന്റിയര് ബെക്സാലിനെ നിയന്ത്രിക്കാന് ശ്രമിച്ചെങ്കിലും കാര്യമൊന്നും ഇല്ലെന്ന് മനസിലാക്കി അവരും പിന്മാറി.